【賽馬以外】高手定出醜?尋日先見到!
2024年04月29日 16:46
東網電視
更多新聞短片
川田將雅尋日嘅發揮…
上期講到話冠軍賽馬日戲碼唔太吸引,結果外隊馬成績真係普通,筆者以為主隊有機會輸嘅主席短途獎,最終由升呢嘅「賢者無敵」掄元,反而3匹海外參戰馬包辦最後3個名次,高松宮紀念賽冠軍「消暑樂祭」仲要跑包尾,當然鞍上人坂井瑠星嘅發揮就……。至於冠軍一哩賽仲慘,兩匹英國代表同另外兩隻日本馬都跑晒最後4個名次,完全唔夠鬥,最終只得女皇盃有啲嘢睇,「先見」幾乎殺低「浪漫勇士」,而大冷門「北橋」就跑第3名,另一匹日本馬「滂薄無比」得第5名,跑得最差嘅「譽滿杜拜」就得第7名。
如果有睇女皇盃嘅比賽過程,「浪漫勇士」真係贏得好精彩,單睇賽後麥道朗返嚟時嗰個難以置信嘅表情,就知呢匹準馬王今次贏馬難度有幾高,聽沈集成賽後講番,連麥道朗都覺得「浪漫勇士」真係有啲攰,就知耗力有幾多啦。不過,如果有留心賽事片段,應該都會認同如果日本代表「先見」犯少啲錯,發揮好少少嘅話,戰果已經改寫咗啦,點會輸條頸咁陰功,或者麥道朗咁驚訝嘅表情,係代表佢心諗:「竟然咁都唔使輸,真係有啲運喇。」
筆者就睇番賽後啲騎練有咩講啦,「先見」練馬師中內田充正就話:「我十分失望。馬兒賽前狀態勇銳,而且已適應香港的環境,感覺很好。天氣可能是牠落敗的關鍵所在。」究竟天氣係咪真係敗因?大家心裏有數嘅。由出閘嗰一刻開始,「先見」鞍上人川田將雅就慢咗一拍,搞到隻馬要留喺包尾,當然要一匹後上馬咁跑,未必錯得晒嘅,但去到對面直路嗰時,突然見到川田踩油畀「先見」上前,以為係步速慢率先發力啦,但睇埋分段時間,明明以淋地嚟講嗰兩段有少少快,無啦啦嘥力上前,仲要畀埋個遮擋「浪漫勇士」,難怪睇埋川田嘅騎師鏡頭,就會發覺麥道朗喺「先見」發力喺自己外側走過時,都望咗川田兩眼,心諗搞乜呢?筆者覺得,如果起步好啲跟返貼少少,又或者唔係中段發力,是但犯少一樣錯誤,戰果可能已經改寫咗。
當然,日本賽駒嚟香港輸騎師,都唔係第1次發生嘅,筆者最有印象嘅就係「賞月」,06年嚟香港跑香港盃,由日本國寶武豊執韁,結果輸條頸畀李慕華嘅「自豪」,然後第2年來港跑女皇盃,鞍上人都係武豊,結果全程走位麻麻,轉彎又蝕位多,結果追唔切跑第3名。另一場經典就係04年嘅「多旺達」,當年嚟跑香港一哩錦標,被捧成1.8倍全熱門,真係君臨天下以為冇得輸,點知呢隻馬喺池添謙一胯下轉彎飛出去無雷公咁遠,最後200米狂追輸畀「防火線」個半馬位得第5名,披士都撻埋,真係冇交嗌。
近年日本賽駒遠征海外嘅成績咁好,或者或少同幕後開始肯用海外高手有關,近年莫雷拉、莫雅甚至潘頓、連達文都幫日本隊喺香港贏一級賽,連達文亦試過夥野拍「雍容白荷」贏過澳洲覺士盾,潘頓亦為日本嘅「愛發達」揚威考菲爾德盃,而「春秋分」、「杏目」喺杜拜贏大賽,鞍上人就係李慕華。當然,川田將雅近年都為日本佳駟贏過香港盃、杜拜世界盃,只係尋日女皇盃嘅發揮,大家又係咪好滿意呢?
■山無陵